# Club Deportivo Puertollano

El Club Deportivo Puertollano fou un club de futbol de la localitat de Puertollano, a Castella-La Manxa.

## Història

El club té les arrels en la fundació el 24 de setembre de 1948 del Calvo Sotelo CF. Amb aquest nom arribà a jugar a Segona Divisió diversos anys des del 1963. L'any 1968 arribà a disputar la promoció d'ascens a Primera. Va perdre la categoria el 1971 i ascendí de nou a segona el 1975, tornant a descendir el 1978. Des d'aleshores es manté entre la Segona B i la Tercera Divisió.
L'evolució del nom del club ha estat la següent:
* 1948-1953: CD Puertollano
* 1953-1988: Calvo Sotelo CF
* 1988-1999: Puertollano Industrial CF
* 1999-2010: UD Puertollano
* 2010-2015: CD Puertollano

### Calvo Sotelo Club de Fútbol

Fundat el 24 de setembre de 1948, com Calvo Sotelo Club de Fútbol a l'aixopluc de l'Empresa Nacional Calvo Sotelo, durant es seus primers anys de vida jugà a categoria regional. La temporada 1949-50 ascendí a Tercera Divisió, on jugà catorze temporades, essent-ne campió cinc cops. La temporada 1963-64 ascendí a Segona Divisió, on jugà set temporades consecutives, arribant a jugar una Promoció a Primera. La temporada 1970-71 baixà a Tercera, retornant a Segona la temporada 1974-75, i descendint a Segona B la temporada 1977-78. Després de sis temporades en aquesta categoria, retornà a Segona la temporada 1983-84, baixant a Segona B l'any següent, i a Tercera, per una reorganització de la categoria, a continuació.

### Puertollano Industrial

L'abandonament del suport de l'empresa mare, portà el club a una fase de decadència, fins que, en començar la temporada 1988-89, adoptà el nom Puertollano Industrial Club de Fútbol. Romangué entre Tercera i categoria regional, obtenint com a major èxit la Copa Federació de futbol l'any 1994.

### Unión Deportiva Puertollano

L'any 1999 el club es fusionà amb el Puertollano CF (club que jugava a categoria regional) i EF Puertollano, esdevenint Unión Deportiva Puertollano. Fou campió de Tercera la temporada 1999-00, repetint triomf i ascens a Segona B sis temporades més tard.

### Club Deportivo Puertollano

El 3 de juliol de 2010 adoptà la denominació Club Deportivo Puertollano. La temporada 2011-12 descendí a Tercera administrativament, per impagaments econòmics. El 9 de juliol de 2014 no ascendí a Segona B per la impossibilitat de pagar un aval de 400.000€ i un any més tard es dissolgué. Un nou club anomenat Calvo Sotelo de Puertollano Club de Fútbol fou creat el 2015.

## Futbolistes destacats

* José Luis Violeta
* Ramon Aumedes i Sarri
* Manuel Polinario Poli
* José María Encontra
* Josep Pau Garcia Castany
* Ramon Alfonseda i Pous
* Roberto Gil Esteve
* Nando Yosu
* Teófilo Dueñas
* Antonio Biosca
* Fabián Muñoz Fernández
* Manuel Zúñiga

## Enllaços externs

* Web oficial

## Referències

* ↑ «La UDP ha muerto ¡Viva el Club Deportivo Puertollano!». La Comarca de Puertollano, 04-07-2010. Arxivat de l'original el 2012-03-08. [Consulta: 1r octubre 2014].
* ↑ «El Club Deportivo Puertollano no quiere saber nada del equipo de fútbol sala». CD Puertollano, 16-11-2010. [Consulta: 1r octubre 2014].
* ↑ «Federación Española confirma el descenso del Puertollano a Tercera Division». Diari ABC, 02-07-2012. [Consulta: 1r octubre 2014].
* ↑ El CD Puertollano no saldrá a competir en Segunda División B; La Tribuna de Ciudad Real, 9 juliol 2014